Diari Oficial de la Generalitat Valenciana


Sumari del DOGV 4430, del 31-01-2003 (2003/1151)

LLEI 2/2003, de 28 de gener, de la Generalitat, de Consells Socials de les Universitats Públiques Valencianes.
--------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2003/01/28/2**

### Versions

 03/01/2025 - Actualitat  21/06/2012 - 02/01/2025  17/01/2012 - 20/06/2012  01/01/2009 - 16/01/2012  14/02/2007 - 31/12/2008  Text inicial: 31/01/2003 - 13/02/2007 

### Dades del document

Número de DOGV
:   4430

Data del DOGV
:   31-01-2003

Secció del DOGV
:   I. DISPOSICIONS GENERALS

Número del document
:   2003/1151


Data del document
:   28-01-2003

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Consell Social d'Universitats
    * universitat
    * legislació escolar
    * reglament intern
    * administració de l'ensenyament
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 03.01.2025*

*Llei 2/2003, de 28 de gener, de Consells Socials de les Universitats Públiques Valencianes.*

PREÀMBUL

La Llei Orgànica 6/2001, de 21 de desembre, d'Universitats, es planteja com a propòsits generals l'impuls en la vertebració i la cohesió del sistema universitari, l'aprofundiment de les competències de les comunitats autònomes en matèria d'ensenyança superior, l'increment del grau d'autonomia de les universitats i l'establiment de les vies necessaris per a enfortir les relacions i les vinculacions recíproques entre universitat i societat.

Entre les competències assignades per la llei orgànica a les comunitats autònomes figura, en lloc destacat, la de regular la composició i les funcions del Consell Social i la designació dels membres no acadèmics d'este d'entre personalitats de la vida cultural, professional, econòmica, laboral i social. El dit òrgan universitari es configura com un nexe d'unió entre la universitat i la societat, que és necessari intensificar com el marc més adequat per a una fructífera vinculació entre autonomia universitària i rendició de comptes a la societat que la impulsa i la finança.

La universitat és patrimoni del conjunt de la societat que la sustenta, i constituïx un autèntic servici públic referit als interessos generals de tota la comunitat nacional i de les seues respectives comunitats autònomes. A això respon l'existència d'un Consell Social, que, inserit en l'estructura universitària, establix la participació en el seu govern d'una representació de la societat i que el control del rendiment, la supervisió econòmica de la universitat i l'adequació de les seues activitats a l'interés social, que el Consell Social ha de realitzar, constituïsquen un factor d'equilibri en l'exercici de l'autonomia que la Constitució espanyola garantix a les universitats. El Consell Social ha de ser també l'instrument per a promoure la col·laboració de la societat en el finançament de la universitat, i les relacions entre esta i el seu entorn cultural, professional, econòmic i social al servici de la qualitat de l'activitat universitària.

Al ser la universitat una institució realment bàsica per a tota la ciutadania, la Comunitat Valenciana, en virtut de les competències plenes assumides pel nostre Estatut d'Autonomia en matèria d'educació, ha d'incrementar el seu protagonisme en el procés de configuració i d'adopció de decisions que afecten al sistema educatiu universitari. Els òrgans institucionals de la Generalitat Valenciana encarnen i aglutinen la voluntat democràtica de la societat valenciana i els interessos generals de la mateixa però el dit interés s'expressa també per mitjà de les distintes entitats i corporacions de la societat civil, que han de ser coparticipants en l'alta responsabilitat que la Llei Orgànica 6/2001, de 21 de desembre, d'Universitats, encomana als Consells Socials. A causa de la important funció que correspon a estos, en el procés d'elaboració de la present norma, s'ha demanat l'opinió als diferents sectors de la comunitat universitària, del Consell Interuniversitari de la Comunitat Valenciana i del Comité Econòmic i Social.

Aquesta llei pretén establir un equilibri fructífer entre la representació de l'interès social majoritari de la Comunitat Valenciana, la legitimitat de la qual resideix a les Corts Valencianes i al Consell de la Generalitat, i la representació dels legítims interessos sectorials i corporatius que, en conjunt, coadjuven a la vertebració de l'interès general en un estat social i democràtic de dret. Aquest equilibri es complementa en el si del Consell Social amb la representació acadèmica que la Llei orgànica 6/2001, de 21 de desembre, d'universitats, atorga a les universitats quan estableix que el rector o la rectora, les persones que ostenten la titularitat de la gerència i de la secretaria general i altres tres membres del Consell de govern de la universitat hauran de formar part d'aquest òrgan de participació social.

Pel que es referix a les competències del Consell Social i a les funcions que se'n deriven, la regulació de les quals correspon a la comunitat autònoma, la present llei perfila i detalla estes funcions diferenciant aquelles que corresponen a l'àmbit de la supervisió econòmica connectades amb l'aprovació del pressupost de la universitat i la seua programació plurianual, d'aquelles altres que es referixen a l'àmbit de la supervisió del rendiment acadèmic.

Finalment, i d'acord amb el que establix l'article 14.4 de la Llei Orgànica 6/2001, de 21 de desembre, d'Universitats, es dota els Consells Socials d'una estructura de suport i amb els recursos necessaris per a l'adequat exercici de les seues funcions. Amb este objectiu es potencia la figura del secretari o la secretària del Consell Social, amb funcions de direcció de les dependències administratives i del personal adscrit a estes, agrupat en un servici economicopressupostari i un altre de règim jurídic i administratiu.

Amb l'eficaç compliment dels fins del Consell Social i de la responsabilitat i el compromís dels seus membres amb els interessos de la societat i amb el servici públic de qualitat que la universitat ha de prestar a esta, s'aconseguiran els majors beneficis i èxits, tant per a la societat valenciana com per a les seues universitats.

TÍTOL I

El Consell Social: fins i competències

*Article 1. Del Consell Social*

1.  El Consell Social és l'òrgan col·legiat universitari de participació de la societat valenciana en la universitat, i un espai de col·laboració i rendició de comptes en el qual s'interrelacionen amb la universitat les institucions, les organitzacions socials i el teixit productiu de la Comunitat Valenciana **1**

2. En cada una de les universitats públiques de la Comunitat Valenciana es constituirà un Consell Social.

*Article 2. Fins***2**

Correspon al Consell Social:

1. Fomentar i donar suport a la col·laboració entre la societat i la universitat, i en especial promoure les relacions entre la universitat i el seu entorn cultural, professional, econòmic i social, al servici de la qualitat de l'activitat universitària.

2.  Promoure l'adequació de l'oferta d'ensenyaments universitaris i de les activitats culturals, científiques i d'investigació a les necessitats de la societat, i enfortir les activitats de formació permanent que desenvolupen les universitats.

3.   Promoure la captació de recursos econòmics i la col·laboració de la societat en el finançament de la universitat, canalitzant i adoptant, en el marc de la legislació vigent, les iniciatives de suport econòmic i mecenatge a la universitat per part de persones físiques i entitats de caràcter públic i privat, procedents dels diversos àmbits socials, empresarials i institucionals locals, nacionals i internacionals.

4. Impulsar la cultura de l'empreniment en l'àmbit universitari, promovent la vinculació de les ensenyances, de la investigació i la innovació, a les capacitats creatives i emprenedores que enriquisquen el teixit social i productiu de la Comunitat Valenciana. **3**

*Article 3. Competències i funcions de caràcter econòmic***4**

Li corresponen les següents:

a) Conèixer, abans de ser aprovats pel Consell de Govern, els criteris bàsics previstos per a l'elaboració del pressupost de la universitat, i formular propostes respecte d'aquest.

b) Aprovar, a proposta del Consell de Govern i a la vista de les previsions contingudes en el pla triennal d'actuacions, el pressupost anual de la universitat amb les seues modificacions, i ha de ser informat periòdicament de l'estat d'execució d'aquest.

c) Conèixer, amb caràcter previ a la seua aprovació per l'òrgan que corresponga, el pressupost anual de les entitats que depenguen de la universitat i d'aquelles en què la universitat tinga participació majoritària en el seu capital o fons patrimonial equivalent, i formular propostes respecte d'això, sense perjudici de la legislació mercantil o una altra a la qual aquestes entitats puguen estar sotmeses en funció de la seua personalitat jurídica.

d) Aprovar, a proposta del Consell de Govern, el pla pluriennal de finançament de la universitat i fer-ne el seguiment. Sobre aquesta qüestió ha de ser informat durant l'elaboració de les línies de planificació estratègica de la universitat a fi que els seus suggeriments puguen ser oïts.

e) Aprovar, amb caràcter previ al tràmit de rendició de comptes davant la Intervenció General de la Generalitat Valenciana, o davant la Sindicatura de Comptes o un altre òrgan que s'establisca, els comptes anuals de la universitat. En el cas de liquidació del pressupost amb romanent no afectat negatiu s'ha de procedir de conformitat amb el que es disposa en l'article 57 apartat 8 de la Llei orgànica del sistema universitari.

f) Aprovar els comptes anuals de les entitats que depenguen de la universitat i d'aquelles altres en què la universitat tinga participació majoritària en el seu capital o fons patrimonial equivalent, sense perjudici de la legislació mercantil o una altra a la qual aquestes entitats puguen estar sotmeses en funció de la seua personalitat jurídica.

g) Ser informat pel Consell de Govern de la plantilla de personal respecte de la relació de llocs de treball del personal docent i investigador i del personal tècnic, de gestió i d'administració i serveis de la universitat, com també de les seues modificacions.

h) Supervisar les funcions ordinàries de control intern dels comptes de la institució. A aquest efecte, la intervenció de la universitat, comissió de control de comptes o òrgan equivalent que hi exercisca les funcions de control de la despesa, ha d'informar anualment el Consell Social de les seues actuacions, com també del pla anual d'actuació. Així mateix, el Consell Social pot recaptar la realització d'auditories dels comptes de la universitat i de les entitats que d'aquesta puguen dependre, i d'aquelles en què la universitat tinga participació majoritària en el seu capital o fons patrimonial equivalent, sense perjudici de la legislació mercantil o una altra a la qual aquestes entitats puguen estar sotmeses en funció de la seua personalitat jurídica. La persona responsable de la intervenció de la universitat, comissió de control de comptes o òrgan equivalent que hi exercisca les funcions de control de la despesa, és nomenada pel rector o la rectora, oït el Consell Social, a proposta del Consell de Govern o de l'òrgan col·legiat que determinen els estatuts de la universitat. Aquesta persona exerceix les seues funcions amb autonomia respecte dels òrgans l'activitat dels quals està subjecta a control.

i) Acordar, en el marc de les normes reglamentàries i els límits que a aquest efecte aprove el Consell de la Generalitat, a proposta del Consell de Govern, l'assignació amb caràcter individual de conceptes retributius addicionals als que s'estableixen amb caràcter general per al professorat universitari.

j) Fixar les taxes acadèmiques i altres drets corresponents als estudis que no impliquen l'expedició de títols oficials, els preus públics per la prestació de serveis no acadèmics per part de la universitat o per l'ús o la cessió d'instal·lacions universitàries, així com determinar el règim retributiu del professorat que impartisca seminaris, cursos i ensenyaments no conduents a obtenir un títol universitari oficial.

k) Ser informat periòdicament de tots els contractes que es formalitzen a l'empara del que estableix l'article 60 de la Llei orgànica del sistema universitari.

l) Informar amb caràcter previ sobre els convenis, no inclosos en l'apartat anterior, que subscriga la institució amb persones físiques o jurídiques, públiques o privades, dels quals es deriven obligacions econòmiques a la universitat la quantia de les quals supere la que a aquest efecte acorde el Consell Social.

m) Proposar als òrgans competents de la Generalitat perquè siga aprovada qualsevol operació d'endeutament de la universitat o de les entitats que en depenguen o d'aquelles en què la universitat tinga participació majoritària al capital o fons patrimonial equivalent, sense perjudici de la legislació mercantil o altra a què aquestes entitats puguen estar sotmeses en funció de la seua personalitat jurídica.

n) Fixar les directrius o línies generals, amb ple respecte als principis de publicitat, mèrit i capacitat, de la política de beques, ajudes, exempcions i crèdits a l'estudi i a la investigació que, si escau, atorguen les universitats amb càrrec als seus recursos ordinaris. Reglamentàriament s'ha d'establir la forma de participació del Consell Social en les comissions que es constituïsquen a l'efecte d'executar les polítiques esmentades.

o) Coordinar i supervisar la concessió de les ajudes socials finançades amb càrrec als recursos ordinaris de la universitat que es destinen al seu personal.

p) Aprovar, a proposta del Consell de Govern, les concessions de crèdit extraordinari o suplement de crèdit, sempre que s'haja d'efectuar una despesa que no puga ser ajornada a l'exercici següent i per a la qual no hi haja crèdit consignat en els pressupostos o el que hi haja siga insuficient i tinga el caràcter de no ampliable.

q) Autoritzar les transferències de despeses de capital a qualsevol altre capítol del pressupost de despeses de la universitat.

r) Autoritzar l'òrgan competent, amb la prèvia proposta motivada d'aquest, per a adquirir béns immobles, alienar o disposar dels béns patrimonials de la institució i dels béns mobles d'extraordinari valor, i dels que s'afecten el compliment dels seus fins, així com per a desafectar els béns de domini públic de la universitat. Amb aquesta finalitat, el Consell Social ha de rebre durant el primer trimestre de cada any natural una relació actualitzada a 31 de desembre de l'exercici anterior de l'inventari dels béns que integren el patrimoni de l'entitat.

s) Aprovar, a proposta del Consell de Govern, els reglaments interns que regulen, en el marc de la normativa de contractació i de patrimoni aplicable a l'administració de la Generalitat, la gestió contractual i patrimonial de la universitat.

t) En general, supervisar les activitats de caràcter econòmic de la universitat i avaluar el rendiment dels serveis. Pot obtenir de la resta dels òrgans de la universitat, així com dels serveis, centres i departaments, la informació que considere necessària per a l'exercici de les seues funcions. Així mateix, li correspon analitzar i valorar el rendiment de les activitats acadèmiques i proposar accions de millora. El Reglament d'organització i funcionament del Consell Social ha de determinar les vies i la periodicitat de recepció per aquest òrgan de les informacions, les dades i els indicadors necessaris per a l'exercici correcte d'aquesta funció.

u) Informar sobre els convenis col·lectius del personal laboral de la universitat prèviament a la formalització.

*Article 4. Competències i funcions relatives al rendiment dels serveis universitaris***5**

Li corresponen les següents:

a) Emetre informe sobre la creació, la modificació i la supressió de centres propis i de centres a l'estranger, i ser informat sobre la proposta d'adscripció de centres docents a la universitat.

b) Informar, amb caràcter previ a la seua aprovació, sobre l'oferta de titulacions oficials i de formació permanent. Aquest informe ha de versar sobre l'adequació de la proposta a les exigències i les previsions de la programació pressupostària, i la seua adequació tant als recursos materials i humans existents com a les necessitats socials de l'entorn socioeconòmic de cada universitat.

c) Informar sobre les normes que regulen el progrés i la permanència a la universitat de l'estudiantat. En tot cas, el Consell Social ha de rebre informació periòdica sobre el progrés i la permanència dels estudiants, com un indicador bàsic de rendiment acadèmic de la universitat la supervisió del qual li correspon.

d) Promoure la participació de professionals i sectors socials en l'elaboració i la reforma del contingut dels plans d'estudi, per a adequar l'oferta dels estudis universitaris a les necessitats socials, i informar sobre la valoració econòmica dels plans d'estudis que la universitat pose en coneixement de la Generalitat, als efectes establits en l'article 8 de la Llei orgànica del sistema universitari.

e) Promoure l'establiment de convenis entre la universitat i entitats públiques i privades orientades a completar la formació dels estudiants i facilitar-ne l'ocupació.

f) Impulsar i, si escau, coordinar amb les associacions corresponents les actuacions destinades a establir relacions entre la universitat i els seus antics estudiants, a fi de mantenir els vincles afectius i de potenciar les accions de mecenatge a favor de la institució acadèmica.

g) Tramitar les reclamacions que se li presenten relatives al funcionament dels serveis universitaris quan tinguen per objecte assumptes la supervisió dels quals corresponga al Consell Social. Pot sol·licitar al rector o la rectora o, si escau, a l'administració la realització de les actuacions que siguen procedents.

h) Autoritzar la utilització del procediment negociat sense publicitat per a l'adquisició de béns d'equip afectes a la investigació.

i) Formular suggeriments i propostes al Consell de Govern de la universitat tendents a millorar el funcionament de les activitats universitàries en els diferents aspectes, i sobretot de la qualitat en la docència i la recerca. A aquest efecte, el Consell Social pot demanar la realització d'auditories o sol·licitar informes i inspeccions als òrgans externs competents per a avaluar la qualitat i el rendiment dels serveis universitaris, inclosa la docència.

j) Acordar amb el rector o la rectora el nomenament i la revocació del gerent, atenent criteris de competència professional i experiència en la gestió.

k) Informar, prèviament a ser tramesos al Consell de la Generalitat perquè els aprove, sobre els projectes de concert de col·laboració entre la universitat i les institucions sanitàries.

l) Autoritzar la creació per la universitat, i també la participació en ells, de societats civils, mercantils, fundacions, consorcis i altres entitats amb personalitat jurídica pròpia.

m) Conèixer tots els acords que adopten el claustre i el Consell de Govern, i aquells del rector o la rectora dels quals es deriven obligacions econòmiques.

n) Conèixer, si escau, les activitats del defensor universitari o òrgan equivalent de la universitat realitzades en l'exercici de les funcions que té encomanades; per a això aquest ha de presentar al Consell Social de la universitat un informe anual.

o) Conèixer els informes d'avaluació de la qualitat de la universitat, dels seus centres o titulacions, que a aquest efecte emeten l'Agència Nacional d'Avaluació de la Qualitat i Acreditació i l'Agència Valenciana d'Avaluació i Prospectiva.

p) Designar i fer cessar, com a membres del Consell de Govern de la universitat, els tres membres del Consell Social, pel procediment establit en l'article 19.2.

q) Promoure enllaços de col·laboració entre la universitat i institucions i entitats socials representatives. A aquest efecte, correspon al Consell Social crear, d'acord amb el Consell de Govern de la universitat, comissions conjuntes per a promoure, desplegar i avaluar iniciatives tendents a reforçar el paper de la universitat en l'entorn social. Respecte d'això, el Consell Social ha d'elaborar, aprovar i avaluar un pla triennal d'actuacions dirigit prioritàriament a fomentar les interrelacions i la cooperació entre la universitat, el seu alumnat antic i el seu entorn cultural, professional, científic, empresarial, social i territorial, així com el seu desenvolupament institucional. S'ha de fer anualment una sessió conjunta del Consell Social i del Consell de Govern de cada universitat per tal de fer el seguiment del pla i, si escau, establir les modificacions necessàries.

r) Establir programes per a facilitar la inserció professional dels titulats universitaris i promoure accions que orienten l'activitat universitària a les demandes del marc laboral.

s) Realitzar estudis sobre matèries de la seua competència i, especialment, sobre l'adequació de l'oferta de titulacions i continguts dels plans d'estudis a les necessitats socials, la situació laboral de les persones amb títol universitari i la demanda social de nous ensenyaments.

t) Promoure la creació de convenis entre les universitats i les entitats públiques i privades orientades a especialitzar la formació dels estudiants i a facilitar-ne la incorporació al món laboral.

u) Impulsar les iniciatives emprenedores i l'activitat investigadora de la universitat i, en especial, promoure la vinculació als sectors productius del seu entorn i propiciar projectes emprenedors, de recerca i desenvolupament compartits entre la universitat i les empreses o institucions.

v) Atorgar ajudes, premis, distincions o reconeixements dins l'àmbit de les seues competències.

w) Impulsar les activitats que permeten un apropament de l'alumnat universitari a les demandes de treball de les empreses, de l'administració i de les institucions per a afavorir la inserció professional dels titulats universitaris i titulades universitàries.

x)  Vetlar pel compliment dels principis ètics i d'integritat acadèmica, així com de les directrius antifrau, que han de guiar la funció docent i la investigació, en col·laboració amb els organismes i els plans de què, a aquests efectes, dispose cada universitat. Per això, ha de ser informat del procés d'elaboració de la normativa específica de la universitat sobre la matèria. Si no hi ha aquesta normativa específica, o si la que hi ha es troba obsoleta, el Consell Social ha d'impulsar-ne l'elaboració, la revisió o l'adaptació.

y) Ser informat, i impulsar-les, de les estratègies de la universitat sobre transformació digital, internacionalització, transferència i intercanvi del coneixement, tot això sense perjudici del que assenyala l'incís final de l'article 3.d.

z) Totes les altres competències que se li atribuïsquen per aquesta llei i l'ordenament jurídic vigent.

TÍTOL II

Composició del Consell Social

*Article 5. Composició***6**

1. El Consell Social de cadascuna de les universitats públiques de la Comunitat Valenciana ha d'estar integrat pel seu president o presidenta, cinc vocals en representació del Consell de Govern de la universitat, un en representació del Consell d'Estudiants de la universitat, i els vocals que, d'acord amb aquesta llei, es designen en representació dels interessos socials de la Comunitat Valenciana.

2. La persona titular de la presidència del Consell Social ha de ser designada per les Corts a proposta del president o la presidenta de la Generalitat, oït el rector o la rectora de la universitat. Aprovada la designació per les Corts, el nomenament formal s'ha d'efectuar per decret del Consell de la Generalitat i s'ha de publicar en el *Diari Oficial de la Generalitat Valenciana*. En cas que la persona proposada no obtinguera el suport parlamentari, la Presidència de les Corts ha de requerir al president o la presidenta de la Generalitat una nova proposta que s'ha de trametre a les Corts en el termini de quinze dies hàbils, després de la qual cosa s'ha de tornar a votar.

3. En representació del Consell de Govern de la universitat són vocals nats del Consell Social: el rector o la rectora i les persones que ostenten la titularitat de la Secretaria General i de la Gerència de la universitat. En qualitat d'electes han de ser designats pel Consell de Govern entre els seus components i dos més, un del personal docent i investigador i un altre en representació del personal tècnic, de gestió i d'administració i serveis. També és membre nat del Consell Social un representant del Consell d'Estudiants, elegit per aquest consell entre els seus membres. Tots amb veu i vot.

4. La representació dels interessos socials de la Comunitat Valenciana ha d'estar formada per persones proposades pels diferents sectors representatius de la vida econòmica, social i cultural de l'entorn, coneixedores de l'activitat i les dinàmiques universitàries, sense conflicte d'interessos amb la universitat i que no formen part de la comunitat universitària mateixa de la manera següent:

a) Dues a proposta de les Corts.

b) Quatre a proposta de la persona que ostente la titularitat de la conselleria competent en matèria d'universitats.

c) Una a proposta de l'ajuntament al terme municipal del qual estiga situada la seu de la universitat.

d) Una a proposta de la diputació provincial de la província on radique la universitat.

e) Tres a proposta de les organitzacions sindicals més representatives en l'àmbit de la Comunitat Valenciana.

f) Tres a proposta de les organitzacions empresarials més representatives en la Comunitat Valenciana.

g) Una a proposta del Consell de Cambres Oficials de Comerç, Indústria i Navegació de la Comunitat Valenciana.

h) Una a proposta dels col·legis professionals de la Comunitat Valenciana a través de l'organització intercol·legial que congregue el major nombre de col·legis professionals de la província on radique la universitat.

i) Dues a proposta del president o la presidenta del Consell Social entre membres pertanyents a entitats legalment constituïdes que representen els interessos professionals, econòmics, financers, culturals, educatius, artístics, científics, tècnics o d'antics estudiants.

TÍTOL III

Estatut dels membres del Consell Social

*Article 6. Procediment de nomenament dels vocals***7**

1. Els vocals representants dels interessos socials de la Comunitat Valenciana han de ser nomenats per les Corts a proposta motivada dels sectors representatius de la vida econòmica, social i cultural de l'entorn, coneixedors de l'activitat i la dinàmica universitàries.

2. La conselleria competent en matèria d'universitats, en coordinació amb les secretaries dels consells socials de les universitats públiques valencianes, s'ha de dirigir a les persones i les institucions assenyalades en les lletres c a i de l'article 5.4 amb la finalitat que li presenten les propostes indicades en aquest precepte. El requeriment s'ha de dur a terme amb tres mesos d'antelació a la finalització del mandat dels vocals dels consells socials que es troben exercint les seues funcions.

3. Les persones i les institucions assenyalades en les lletres c  a i de l'article 5.4 han de presentar les seues propostes mitjançant un escrit dirigit a la conselleria competent en matèria d'universitats en el termini d'un mes des de la recepció del requeriment assenyalat en l'apartat anterior. Cal acompanyar a l'escrit acompanyar un breu currículum de les persones proposades, del qual resulte el seu coneixement de l'activitat i la dinàmica universitàries, com també l'absència de conflicte d'interessos amb la universitat corresponent. Cal unir a aquestes propostes les de la conselleria mateixa, d'acord amb l'article 5.4.b.

4. Cal traslladar les propostes esmentades al rector o la rectora de la universitat i al president o la presidenta del Consell Social corresponent perquè en el termini de deu dies manifesten el que estimen oportú.

5. La conselleria competent en matèria d'universitats ha de traslladar les propostes a les Corts, les quals han de designar les persones proposades, com també les que corresponen segons l'article 5.4.a). En cas que alguna de les persones proposades no obtinguera el suport parlamentari, la Presidència de les Corts ha de requerir a la conselleria competent en matèria d'universitats que sol·licite a la institució o l'organització corresponent una nova proposta que s'ha de trametre a les Corts en el termini de quinze dies hàbils, després de la qual cosa s'ha de tornar a votar.

6. Aprovada la designació per part de les Corts, el seu nomenament formal s'ha d'efectuar per resolució del titular de la conselleria competent en matèria d'universitats i s'ha de publicar en el *Diari Oficial de la Generalitat Valenciana*.

7. Els nomenaments dels membres no nats del Consell Social en representació del Consell de Govern i del Consell d'Estudiants també s'han de publicar en el *Diari Oficial de la Generalitat Valenciana*.

*Article 7. Mandat dels vocals***8**

1. El mandat dels vocals del Consell Social que representen els interessos socials té una durada de quatre anys, a comptar des de la publicació del seu nomenament en el *Diari Oficial de la Generalitat Valenciana*, i poden ser novament designats per un altre període consecutiu, per una sola vegada.

2. Els vocals que representen els interessos socials perden la seua condició per defunció o declaració d'incapacitat, renúncia, revocació per part de l'òrgan o l'entitat que els va designar o apreciació per part del Consell Social de causa d'incompatibilitat.

3. Els membres nats del Consell Social cessen en aquest òrgan quan perden la condició o el càrrec que comporte la seua pertinença a aquell.

4. Si en el termini de dos mesos des que es produïsca una vacant entre els vocals que representen els interessos socials no s'haguera efectuat la nova designació, la persona que ostente la titularitat de la conselleria competent en matèria d'universitats pot nomenar provisionalment a qui considere més idoni per a ostentar la representació corresponent.

5. La substitució dels membres del Consell Social designats pel Consell de Govern i el Consell d'Estudiants de la universitat s'ha d'efectuar en els termes que establisquen els estatuts de la universitat.

6. Transcorregut el termini de vigència del càrrec de vocal en representació dels interessos socials, representant no nat del Consell de Govern o representant del Consell d'Estudiants, aquest roman en funcions en el càrrec fins que es designe el seu substitut i el seu nomenament es publique en el *Diari Oficial de la Generalitat Valenciana*.

*Article 8. Incompatibilitats*

1. La condició de membre del Consell Social és incompatible amb la pertinença a òrgans rectors o amb l'acompliment de càrrecs de tot ordre, per si o mitjançant substitució, en empreses o societats que contracten amb la universitat l'execució d'obres, la gestió de serveis, la realització de subministraments o treballs de consultoria i assistència o de serveis, així com amb la participació superior al deu per cent en el capital social d'aquestes, excepte en els casos a què es refereix l'article 60 de la Llei orgànica del sistema universitari. **9**

2. La condició de membre del Consell Social serà incompatible amb la pertinença a òrgans rectors i amb l'exercici de càrrecs o funcions de tot tipus per ells o per persona interposada, en universitats privades.

3. Cap dels membres del Consell Social nomenats en representació dels interessos socials podrà ser membre en actiu de la comunitat universitària corresponent, ni formar part de més d'un Consell Social de les universitats de la Comunitat Valenciana.

*Article 9. Facultats dels membres del Consell Social*

1. En l'exercici de les competències atribuïdes al Consell Social per aquesta llei, els seus membres poden presentar propostes al ple o a les comissions. El president o la presidenta, el secretari director o la secretària directora i la resta dels membres del Consell Social tenen la facultat d'obtindre la informació i documentació que necessiten dels serveis i dependències universitàries per a l'acompliment de les funcions assignades al Consell Social. **10**

2. Els membres del Consell Social que representen els interessos socials percebran una indemnització, per l'assistència a les sessions del Consell o a les comissions d'este, en els termes que establisca el reglament del Consell Social.

*Article 10. Obligacions dels membres del Consell Social*

Els membres del Consell Social estan obligats a:

a) Assistir a les sessions del ple i d'aquelles comissions per a les quals hagen sigut designats, així com als actes institucionals quan els haja sigut expressament delegada la representació del Consell Social.

b) Observar les normes sobre incompatibilitats que, d'acord amb esta llei, puguen afectar-los, així com comunicar al Consell tota circumstància, inicial o sobrevinguda, de la qual puga derivar-se una situació d'incompatibilitat.

c) Complir individualment totes les comeses que els siguen encomanades pels òrgans del Consell.

d) Guardar la reserva i la confidencialitat deguda respecte de les deliberacions de les sessions del Consell Social, tant del ple com de les comissions a què pertanguen, així com de les gestions que porten a terme per encàrrec dels òrgans del Consell.

e) No utilitzar els documents que els siguen facilitats per a fins distints d'aquells per als quals els van ser entregats.

TÍTOL IV

De l'organització del Consell Social i el seu règim jurídic

*Article 11. Estructura orgànica*

El Consell Social de la universitat s'organitza en:

a) El ple.

b) El president o la presidenta.

c) Les comissions que, si escau, es creen.

d) El secretari director o la secretària directora. **11**

*Article 12. El ple*

El ple del Consell Social està integrat pel president o la presidenta i els vocals, i a este correspon l'adopció d'acords relatius a les competències incloses en els articles 3 i 4 de la present llei, sense perjuí que reglamentàriament s'atribuïsquen als restants òrgans del Consell Social.

*Article 13. Les comissions*

1. Sense perjuí de les ponències o grups de treball de caràcter sectorial o de naturalesa ocasional que designe el ple, d'acord amb el que dispose el reglament d'organització i funcionament del Consell Social, podran crear-se comissions, a les quals el ple adscriurà vocals, respectant, en tot cas, les proporcions plenàries.

2. Les comissions del Consell Social únicament emetran o elevaran al ple informes, dictàmens o propostes, sense que puguen adoptar acords executius, excepte delegació per part d'este. En este cas, la delegació expressa del ple podrà atorgar a la comissió que es tracte atribucions específiques o genèriques, i amb caràcter habitual per a certes matèries, o concret per a un assumpte determinat.

*Article 14. El president o la presidenta*

1. El president o la presidenta del Consell Social exercix la màxima representació d'este, convoca, presidix i dirigix el Consell, vetla pel compliment dels seus acords, i exercix qualssevol altres atribucions que li siguen encomanades legalment o reglamentàriament.

2. El president o la presidenta del Consell Social pot invitar a assistir a les reunions, amb veu i sense vot, a les persones expertes que considere oportú, d'acord amb la naturalesa dels assumptes a tractar.

3. El mandat del president o la presidenta del Consell Social serà de quatre anys, període que podrà ser novament designat per un altre període igual consecutiu, per una sola vegada.

4. És d'aplicació al president o la presidenta del Consell Social el que preveu el títol III d'esta llei sobre duració del càrrec i incompatibilitats dels vocals que representen els interessos socials de l'òrgan.

*Article 15. El vicepresident o la vicepresidenta*

1. El president o la presidenta del Consell Social podrà designar fins a dos vicepresidents d'entre els vocals que representen els interessos socials, indicant l'orde de prelació d'estos als efectes de substitució del president o la presidenta.

2. El vicepresident o la vicepresidenta substitueix el president o la presidenta en cas de defunció, vacant, absència, renúncia o cessament. En defecte d'això, substitueix el president o la presidenta el vocal representant dels interessos socials que gaudisca de major antiguitat en l'òrgan d'entre els que s'indica en l'article 5.4 apartat *b*  i en el cas que, entre aquests, existisquen dos o més amb la mateixa antiguitat exerceix les funcions de la Presidència, el de major edat. **12**

3. El president o la presidenta del Consell Social podrà revocar del seu càrrec als vicepresidents donant compte al Consell Social.

*Article 16. El secretari director o la secretària directora del Consell***13**

1. El Consell Social disposa d'una Secretaria dotada dels mitjans materials i personals suficients i adequats per a l'acompliment dels fins i el desenvolupament i execució de les competències d'aquest òrgan.

2. Al capdavant de la Secretaria està el secretari director o la secretària directora del Consell Social, que és nomenat i separat per la persona que ostenta la titularitat de la conselleria competent en matèria d'universitats, a proposta del president o la presidenta del Consell. La designació recaurà en una persona que no siga vocal del Consell Social, i actuarà amb veu, però sense vot. El nomenament i cessament del secretari director o la secretària directora s'ha de publicar en el *Diari Oficial de la Generalitat Valenciana*.

3. Al secretari director o la secretària directora correspon la direcció de les dependències administratives del Consell Social i del personal que hi és adscrit, la preparació d'estudis i informes, la funció de donar fe dels acords, la custòdia dels llibres d'actes, la potestat de certificació i les atribucions que li encomane el reglament d'aquest Consell.

4. En cas de vacant o absència exerceix accidentalment les funcions de secretari director o secretària directora del Consell Social el vocal que designe el president o 1a presidenta, i en aquest cas actua amb veu i vot.

5. El secretari director o la secretària directora del Consell té el règim següent:

a)  Si ostenta la condició de funcionari dels cossos docents universitaris o professor permanent laboral adscrit a la universitat corresponent, percep un complement retributiu i té una dedicació docent iguals als que corresponen al secretari o la secretària general de la universitat.

b)  En la resta dels supòsits, ha de comptar amb titulació universitària superior i percep unes retribucions equivalents a les del personal al servei de la Generalitat corresponent al subgrup A1, complement de destinació 30 i el complement específic màxim que correspon al règim de dedicació exclusiva, sense perjudici que reglamentàriament s'establisca qualsevol altra retribució complementària. En el cas que el secretari director o la secretària directora siga funcionari públic en actiu, durant la seua permanència en el càrrec, queda en situació de serveis especials, i, si escau, genera un complement retributiu equivalent al seu grau de carrera professional adquirit.

*Article 17. Delegació*

No obstant l'obligatorietat establida per als membres del Consell Social d'assistir a les reunions de l'òrgan, si hi ha causa justificada, qualsevol d'aquells podrà delegar la seua assistència a favor d'un altre component del Consell assistent a la reunió que es tracte, sempre que es faça per escrit firmat pel conseller delegant en què es faça constar el motiu que impedix la seua assistència a la sessió, la delegació es podrà concedir de forma genèrica o expressant el sentit del vot per als diversos punts de l'orde del dia. El reglament del Consell Social establirà el nombre màxim de delegacions per membres del Consell Social.

*Article 18. Reglament d'organització i funcionament*

1. El Consell Social elaborarà el seu reglament d'organització i funcionament, que se sotmetrà a l'aprovació del Consell de la Generalitat.

2. El reglament del Consell Social regularà, necessàriament, el nombre i la periodicitat de les sessions ordinàries i les extraordinàries del ple del Consell Social, i el quòrum o règim de majories requerides per a adoptar acords.

3. El Consell Social establirà en el seu reglament un procediment perquè, en cas de reiterat incompliment de les seues obligacions en el càrrec per algun dels seus membres, es propose raonadament la seua substitució a qui l'haguera designat.

*Article 19. Quòrum i règim de votació*

1.  Per a la vàlida constitució del Ple del Consell Social es requereix l'assistència del president o la presidenta i secretari director o secretària directora, o dels qui legalment els substituïsquen, i de la mitat dels vocals. **14**

2. La designació de representants del Consell Social en el consell de govern s'efectuarà per votació dels membres designats en representació dels interessos socials i recaurà en aquells que obtinguen nombre més gran de vots.

3. En cas d'empat en les votacions, decidirà el vot de qualitat del president o la presidenta, excepte en les votacions per a l'elecció de membres del Consell Social en uns altres òrgans o institucions; en este cas, serà designat el de més antiguitat en el càrrec.

*Article 20. Règim juridicoadministratiu dels acords*

Els acords del ple i els adoptats per delegació d'este esgoten la via administrativa i són directament impugnables davant l'orde jurisdiccional contenciós administratiu, sense perjuí dels recursos administratius previs que l'ordenament jurídic establisca.

*Article 21. Execució i publicació dels acords*

1. Correspon al rector o la rectora de la universitat l'execució dels acords adoptats pel Consell Social. A tal fi, el secretari director o la secretària directora de l'òrgan remetrà al rectorat, amb el vistiplau del president o la presidenta del Consell Social, certificació dels acords adoptats. **15**

2. El rector o la rectora ordenarà la publicació en el *Diari Oficial de la Generalitat Valenciana*  d'aquells acords que, de conformitat amb la normativa vigent, requerisquen publicitat i d'aquells altres la publicació dels quals s'estime convenient a criteri del mateix Consell Social.

*Article 22. Pressupost del Consell Social*

1. El Consell Social de la universitat anualment proposarà al consell de govern el seu propi pressupost per a la seua inclusió en els pressupostos de la universitat en un programa específic que comprendrà el crèdit necessari per a atendre les necessitats de personal i mitjans materials que demande el correcte funcionament dels seus servicis en cada exercici.

2. Els gastos de personal dels Consells Socials corresponents a l'estructura mínima establida en la present llei, seran finançats per mitjà de les dotacions que amb tal finalitat es consignen en els pressupostos de la Generalitat Valenciana.

*Article 23. Mitjans al servici del Consell*

1. El reglament del Consell Social fixa l'organització administrativa i de serveis necessaris per al funcionament adequat, que està sota la direcció del secretari director o la secretària directora, i que ha de comptar amb les unitats administratives necessàries per a possibilitar l'efectiu exercici de les funcions que aquesta llei atribueix al Consell Social, que com a mínim són les següents:

Un servei econòmic pressupostari.

Un servei de règim jurídic i administratiu. **16**

2. La relació de llocs de treball de la universitat inclourà els corresponents a l'organització administrativa i de servicis del Consell Social, i la classificació dels quals haurà de realitzar-se d'acord amb este.

3. El personal d'administració i servicis adscrit als llocs de treball inclosos en l'organització administrativa del Consell Social dependrà funcionalment del president o la presidenta.

DISPOSICIONS ADDICIONALS

*Primera***17**

Cada Consell Social, amb 10 dies d'antelació a la data prevista d'aprovació de la proposta de pressupost de la universitat per a cada exercici, la trametrà a la conselleria competent en matèria d'universitats, junt amb la plantilla del personal de totes les categories de la universitat, en la qual es detallaran degudament classificades totes les places i llocs de treball, especificant la totalitat dels costos d'esta, i podrà demanar informació sobre les dotacions que, en el programa pressupostari destinat a universitats i estudis superiors del projecte de llei de pressupostos de la Generalitat per a l'exercici de què es tracte, estan previstes tant per a cada universitat, com per al conjunt d'elles, quan este import no es trobe distribuït, als efectes de preveure amb la major aproximació possible els ingressos procedents de la Generalitat a càrrec del programa pressupostari referit.

*Segona***18**

A l'efecte de les precedències protocol·làries regulades pel Decret 235/1999, de 23 de desembre, del govern valencià, pel qual es regula el règim de precedències en l'àmbit de la Comunitat Valenciana, es considera el president o la presidenta de cada Consell Social de les universitats públiques valencianes inclòs en el número 13 de l'article 3 del decret mencionat.

DISPOSICIONS TRANSITÒRIES

*Disposició transitòria primera***19**

Aquelles persones que, en el moment de l'entrada en vigor d'aquesta llei, ostenten la condició de membre del Consell Social, romandran en aquesta condició fins a la finalització del mandat. Aquells que estiguen en el primer mandat de quatre anys, poden ser novament designats per un altre període consecutiu, per una sola vegada. En el cas d'aquells que estiguen en el segon mandat, d'acord amb el que es disposa en l'article 7.1 d'aquesta mateixa llei, no poden optar a una nova designació."

*Disposició transitòria segona***20**

Els consells socials de les universitats públiques valencianes, en el termini màxim d'un any des de l'aprovació d'aquesta llei, han d'adequar el seu Reglament d'organització i funcionament. Mentre no es produïsca l'aprovació del nou  Reglament d'organització i funcionament, en manté la vigència l'actual mentre no s'opose al que es disposa en aquesta llei."

DISPOSICIÓ DEROGATÒRIA

Queda derogada la Llei 4/1985, de 16 de març, del Consell Social de les Universitats de la Comunitat Valenciana, així com totes aquelles disposicions d'igual o inferior rang que s'oposen o contradiguen el que disposa la present llei.

DISPOSICIONS FINALS

*Primera*

S'autoritza el Consell de la Generalitat a dictar totes les disposicions que calguen per al desplegament i l'execució del que disposa la present llei.

*Segona*

La present llei vigirà el mateix dia de la seua publicació en el *Diari Oficial de la Generalitat Valenciana*.

Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.

València, 28 de gener de 2003

El president de la Generalitat Valenciana,

JOSÉ LUIS OLIVAS MARTÍNEZ

--------------------

1   L’apartat 1 de l’article 1 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html), de modificació de la Llei 2/2003, de 28 de gener, de consells socials de les universitats públiques valencianes, per a l'adaptació a la Llei orgànica 2/2023, de 22 de març, del sistema universitari (DOGV núm. 10354 de 02.01.2025).

2   Els apartats 2 i 3 de l’article 2 es modifiquen per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html)

3   L’apartat 4 de l’article 2 s’afig per la[**Llei 2/2012, de 14 de juny, de la Generalitat**](https://www.dogv.gva.es/va/eli/es-vc/l/2012/06/14/2/), de Mesures Urgents de Suport a la Iniciativa Empresarial i als Emprenedors, Microempreses i Xicotetes i Mitjanes Empreses de la Comunitat Valenciana (DOGV núm. 6800 de 20.06.2012).

4   L’article 3 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

5   L’article 4 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

6   L’article 5 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

7   L’article 6 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

8   L’article 7 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

9   L’apartat 1 de l’article 8 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

10   L’apartat 1 de l’article 9 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

11   La lletra d de l’article 11 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

12   L’apartat 2 de l’article 15 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

13   L’article 16 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

14   L’apartat 1 de l’article 19 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

15   L’apartat 1 de l’article 21 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

16   L’apartat 1 de l’article 23 es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

17   La disposició addicional primera es modifica per l’article 76 de la[**Llei 16/2008, de 22 desembre, de la Generalitat**](https://www.dogv.gva.es/va/eli/es-vc/l/2008/12/22/16/), de Mesures Fiscals, de Gestió Administrativa i Financera i d’Organització de la Generalitat (DOGV núm. 5922 de 29.12.2008).

18   La disposició addicional segona se suprimeix i la disposició addicional tercera, que passa a ser la segona, es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

19   La disposició transitòria primera es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).

20   La disposició transitòria segona es modifica per l’article únic de la[**Llei 7/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/7/dof/vci/html).


Còpia Permalink ELI